Aarhus, d. 10. september 2024

***Til Randers kommune***

**Høringssvar vedr. ’Forslag til budget i balance på socialområdet 2025-28’ – ’forslag 12: Indførelse af takststruktur for køb af STU-tilbud ved eksterne leverandører’.**

På bestyrelsesmøde i den selvejende institution Strømmen, er det kommet Jysk Børneforsorg/Fredehjem (JBF) for øre, at Randers kommune påtænker indførelse af ny takststruktur for køb af STU-tilbud ved eksterne leverandører.

JBF er en større civilsamfundsaktør (NGO) på det sociale område med 20 selvejende institutioner tilknyttet. Strømmen er oprettet med tilknytning til foreningen, og der sidder repræsentation udpeget af JBF i Strømmens bestyrelse.

Hermed foreningens høringssvar.

Overordnet skal nævnes, at JBF – og selvejende tilbud knyttet foreningen – er sat i verden for at løse sociale opgaver til gavn mennesker i udsatte livspositioner - ikke for at tjene penge.

Samtidig skal tilbuddene naturligvis være bæredygtige.

JBF er tilhænger af at levere sociale ydelser på lige markedsvilkår, hvilket forudsætter sammenlignelige takster.

Vi savner transparens og et gennemskueligt sammenligningsgrundlag ift. kommunens udspil om takstfastsættelse.

Det fremstår usikkert for os, hvilke driftsudgifter kommunen medtager i sin beregning af kommunens egen takst.

Vi har følgende spørgsmål til kommunen:

* I forslaget beskrives, at en ”afdækning af priser for STU-forløb viser, at der er forskel i prisen på forløbene og mange leverandører har priser, der ligger over kommunens interne tilbud”. Kan denne afdækning offentliggøres?
* Kan kommunen offentliggøre beregningen af kommunens egne takster – både den ordinære takst og den særlige takst. Kan kommunen oplyse, hvordan kommunens egen takst har udviklet sig gennem de seneste 5 år?
* Hvordan beskriver kommunen målgrupperne for hhv. ordinær takst og særlig takst og hvordan besluttes, hvilken målgruppe eleverne tilhører? Særlig takst er 2,6 gange højere end ordinær takst. Kunne man forestille sig flere takstniveauer?
* Randers Kommune beskriver i kvalitetsaftalerne, at STU-tilbuddene skal kunne levere 1:1 støtte for eleverne inden for taksten. Er det Randers Kommunes vurdering, at der kan tilbydes faglig forsvarligt 1:1 støtte til børn/unge 21 timer eller mere om ugen til en takst af 15.000 kr. pr. måned?
* I besparelsesforslaget beskrives, at en faglig effekt vil være, at forslaget understøtter den unges mulighed for større indflydelse på valg af tilbud, når der ikke er forskel i priserne. Omvendt må antages at såfremt private og selvejende tilbud *ikke* følger Randers Kommunes takststruktur, vil Randers Kommune kunne afvise unges ønsker om andre tilbud med henvisning til at andre tilbud er ”uforholdsmæssigt dyrere”, og dermed vil de unges selvbestemmelsesret blive mindsket betragteligt med forslaget.

* Hvordan er Randers Kommunes konkrete fortolkning af lovens tekst om ”uforholdsmæssig dyrere end et andet uddannelsessted”?

Med venlig hilsen

*Poul Erik Clausen, generalsekretær i Jysk Børneforsorg/Fredehjem*